Adamstauna
Adamstauna (angļu: Adamstown) ir Apvienotās Karalistes aizjūras teritorijas Pitkērnas administratīvais centrs. Tā ir arī vienīgā apdzīvotā vieta šajā teritorijā. 2020. gadā Adamstaunā dzīvoja 47 cilvēki, kas vienlaicīgi ir visas Pitkērnas iedzīvotāju skaits. Adamstauna atrodas Pitkērnas salas centrālās daļas ziemeļos, netālu no Bauntī līča (Bounty Bay), kas nosaukts par godu britu flotes kuģim Bounty, un Adamstauna pati nosaukta dumpja uz Bounty kuģa pēdējā izdzīvojušā dalībnieka, Džona Adamsa vārdā. Adamstaunā ir silts, tropisks klimats, ar relatīvi nemainīgu temperatūru visu gadu. Gada vidējais nokrišņu daudzums ir apmēram 1550 mm (2 reizes vairāk kā Latvijā). Adamstaunā visā novērojumu vēsturē temperatūra nekad nav nokritusies zem 10 grādiem pēc Celsija.